SKRIFTLIG FORESPØRGSEL E-2764/00

af Chris Davies (ELDR) til Kommissionen

(1. september 2000)

Om: Medicinsk forskning, som involverer primater

Kan Kommissionen oplyse, i hvilket omfang det biomedicinske center for primatforskning i Rijswijk, Nederlandene, modtager midler fra EU?

Er der truffet foranstaltninger med henblik på at sikre en acceptabel behandling af primaterne i denne institution?

På hvilken måde har Kommissionen støttet bestræbelserne på at validere alternative testningsmetoder i forbindelse med udvikling af vacciner, som i øjeblikket testes på primater over hele EU?

Svar afgivet på Kommissionens vegne af Philippe Busquin

(6. oktober 2000)

Kommissionen gav under det fjerde rammeprogram for forskning og udvikling bistand til det biomedicinske center for primatforskning i Rijswijk, Nederlandene, til et beløb på ca. 7,2 mio.. Denne bistand omfatter en række treårs projekter, som blev iværksat mellem 1995 og 1998, og som dækker et bredt forskningsområde, inklusive udvikling af vacciner og medicin med henblik på human immundefektvirus (HIV), tuberkulose, malaria og hepatitis C samt forskning om immunulogiske og neurologiske sygdomme. Finansiering under det femte rammeprogram er først lige blevet påbegyndt, men beløber sig så vidt til ca. 3,3 mio..

Der er blevet foretaget betydelige forbedringer i dyrenes boligforhold på BPRC. Mange af de dyr, som tidligere boede i enkeltbure holdes nu i udendørs faciliteter med sociale boligforhold. Hensigten er at huse alle skægaber, der bruges til avl, i sociale udendørs boligforhold. Man har på det sidste købt større bure til dyr, der holdes enkeltvis. Dyrene opholder sig under eksperimenterne i bure, der opfylder kravene i henhold til EF-ret. Dyreafdelingen har licens til at udføre studier i henhold til principperne for god laboratoriepraksis under organisationen for økonomisk samarbejde og udvikling (Organisation for economic cooperation and development OECD). Chimpanser i BPRC anvendes ikke til eksperimenter, som kan medføre alvorlige komplikationer og dødsfald. Dyrene pensioneres, når de ikke længere anvendes som forsøgsdyr.

Siden det femte rammeprograms iværksættelse i 1999 underkastes alle projekter, der involverer eksperimenter på ikke-humane primater i livskvalitetsprogrammet en omhyggelig etisk evaluering af et uafhængigt og tværfagligt panel, der inkluderer repræsentanter fra dyrevelfærdsorganisationer. Dette etiske panel vurderer både kvantitative og kvalitative aspekter ved dyreforsøg. Det tager hensyn til de generelle fordele ved den foreslåede forskning forbundet med dyrenes eventuelle lidelser. Kontrahenten skal strengt følge det etiske panels henstillinger.

Livskvalitetsprogrammet opmuntrer i høj grad til forskning om udvikling af alternative dyremodeller og in vitro systemer. Man har dog endnu ikke udviklet alternativer, som på sikker måde kan erstatte afprøvning af vacciner på primater før kliniske prøver på mennesker. Programmet støtter dog forskning, der anvender princippet om 3 R, dvs. replacement, reduction and refinement (erstatning, nedskæring og forædling) under nøgleaktioner 1, 2, 3 og 4 og infrastrukturer. Nøgleaktionen cellefabrikken sigter navnlig på at udnytte de fremskridt, der er opnået inden for biovidenskab, hvor cellekulturer anvendes som modeller til medicin, farmakologi, toksikologi, miljøovervågning og til standardforberedende formål i stedet for dyreforsøg. Interaktion med det europæiske center til validering af alternative metoder (European centre for the validation af alternative methods ECVAM, som er beliggende i Ispra, Italien) med Kommissionens Fælles Forskningscenter sikrer informationsspredning fra støttede projekter og videregivelse af de opnåede resultater med henblik på yderligere valideringsaktiviteter.

Særligt, hvad angår vacciner, samarbejder ECVAM med og koordinerer sin indsats med de væsentlige nationale kontrolagenturer i Fællesskabet og den europæiske farmakopi om forudgående validering og validering af serologiske metoder og andre avancerede in vitro metoder til testning og sikkerhedsvurdering af vacciner og immunsera og anvendelsen af mere humane endepunkter i vigtige dyreforsøg.